*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 6ης Μαρτίου 1989

για την έγκριση μιας προσαρμογής του προγράμματος σχετικά με την επιτάχυνση της γεωργικής ανάπτυξης σε ορισμένες περιοχές της Ελλάδας σύμφωνα με τον κανονισμό (ΕΟΚ) αριθ. 1975/82 του Συμβουλίου

(Το κείμενο στην ελληνική γλώσσα είναι το μόνο αυθεντικό)

(89/200/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1975/82 του Συμβουλίου της 19ης Ιουλίου 1982 περί της επιταχύνσεως της γεωργικής αναπτύξεως σε ορισμένες περιοχές της Ελλάδας (1), όπως τροποποιήθηκε τελευταία από τον κανονισμό (ΕΟΚ) αριθ. 4073/88 (2), και ιδίως το άρθρο 3 και το άρθρο 18 παράγραφος 2α,

Εκτιμώντας:

ότι το πρόγραμμα σχετικά με τις εργασίες και τις άλλες δραστηριότητες που αφορούν την ανάπτυξη των ορεινών και μειονεκτικών περιοχών 22 νομών της Ελλάδας εγκρίθηκε με την απόφαση 83/387/ΕΟΚ της Επιτροπής (3), και ότι μια πρώτη αναθεώρηση του προγράμματος εγκρίθηκε με την απόφαση 88/425/ΕΟΚ της Επιτροπής (4)·

ότι η ελληνική κυβέρνηση ανακοίνωσε, στις 29 Νοεμβρίου 1988 και 2 Ιανουαρίου 1989, τα βασικά στοιχεία σχετικά με μια προσαρμογή του εν λόγω προγράμματος· ότι, λαμβανομένων υπόψη των στοιχείων αυτών, δικαιολογείται τροποποίηση του προγράμματος ·

ότι η προσαρμογή του προγράμματος οδηγεί στην ανάγκη παράτασης της διάρκειάς του μέχρι τις 31 Δεκεμβρίου 1989 και στην τροποποίηση ορισμένων ορίων που αναφέρονται στο άρθρο 18 παράγραφος 2 πρώτο εδάφιο του κανονισμού (ΕΟΚ) αριθ. 1975/82, με εξαίρεση το ποσό των 30 Ecu που αναφέρονται στο άρθρο 18 παράγραφος 2 πρώτο εδάφιο στοιχείο β) πέμπτη περίπτωση του εν λόγω κανονισμού, δεδομένου ότι δεν δικαιολογείται προσαύξηση του συγκεκριμένου αυτού ποσού·

ότι ζητήθηκε η γνώμη της επιτροπής του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ) σχετικά με τα χρηματοδοτικά θέματα·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Επιτροπής Γεωργικών Διαρθρώσεων και Αγροτικής Ανάπτυξης,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Εγκρίνεται η προσαρμογή του προγράμματος σχετικά με τις εργασίες και τις άλλες δραστηριότητες που αφορούν την ανάπτυξη των ορεινών και μειονεκτικών περιοχών 22 νομών της Ελλάδας, σχετικά με την οποία ανακοινώθηκαν τα βασικά στοιχεία στις 29 Νοεμβρίου 1988 από την ελληνική κυβέρνηση σύμφωνα με τον κανονισμό (ΕΟΚ) αριθ. 1975/82.

2. Για τη θέση σε εφαρμογή της προσαρμογής του προγράμματος, τα όρια που αναφέρονται στο άρθρο 18 παράγραφος 2 πρώτο εδάφιο του κανονισμού (ΕΟΚ) αριθ. 1975/82 τροποποιούνται ως εξής:

- το ανώτατο επιλέξιμο ποσό που αναφέρεται στο στοιχείο α) πρώτη, δεύτερη και τρίτη περίπτωση καθορίζεται αντιστοίχως σε 23,5 εκατομμύρια Ecu, 62 εκατομμύρια Ecu και 42 εκατομμύρια Ecu ,

- το ανώτατο επιλέξιμο ποσό που αναφέρεται στο στοιχείο β) πρώτη περίπτωση καθορίζεται σε 5 000 Ecu ανά εκτάριο, με συνολικό όριο εκτάσεως 35 000 εκτάρια και 115 εκατομμύρια Ecu,

- το ανώτατο επιλέξιμο ποσό που αναφέρεται στο στοιχείο β) δεύτερη περίπτωση καθορίζεται σε 500 Ecu ανά εκτάριο, με συνολικό όριο εκτάσεως 300 000 εκτάρια και 72 εκατομμύρια Ecu,

- το συνολικό όριο εκτάσεως που αναφέρεται στο στοιχείο β) τρίτη περίπτωση καθορίζεται σε 900 εκτάρια και σε 0,5 εκατομμύρια Ecu,

- το ανώτατο επιλέξιμο ποσό που αναφέρεται στο στοιχείο β) τέταρτη περίπτωση καθορίζεται σε 5,6 εκατομμύρια Ecu,

- το ανώτατο επιλέξιμο ποσό που αναφέρεται στο στοιχείο β) πέμπτη περίπτωση καθορίζεται σε 5,2 εκατομμύρια Ecu,

- το ανώτατο επιλέξιμο ποσό που αναφέρεται στο στοιχείο β) έκτη περίπτωση καθορίζεται σε 3 εκατομμύρια Ecu,

- το συνολικό όριο εκτάσεως που αναφέρεται στο στοιχείο β) έβδομη περίπτωση καθορίζεται σε 12 000 εκτάρια και σε 25 εκατομμύρια Ecu,

- το συνολικό όριο εκτάσεως που αναφέρεται στο στοιχείο β) όγδοη περίπτωση καθορίζεται σε 10 000 εκτάρια και σε 16 εκατομμύρια Ecu,

- το συνολικό όριο εκτάσεως που αναφέρεται στο στοιχείο β) ένατη περίπτωση καθορίζεται σε 100 000 εκτάρια και σε 16 εκατομμύρια Ecu,

- το συνολικό όριο εκτάσεως που αναφέρεται στο στοιχείο β) δέκατη περίπτωση καθορίζεται σε 150 000 εκτάρια και σε 21 εκατομμύρια Ecu,

- το συνολικό όριο εκτάσεως που αναφέρεται στο στοιχείο β) ενδέκατη περίπτωση καθορίζεται σε 3 000 χιλιόμετρα και σε 45 εκατομμύρια Ecu,

- το ανώτατο επιλέξιμο ποσό που αναφέρεται στο στοιχείο β) τελευταία περίπτωση καθορίζεται σε 6 % του συνολικού κόστους κάθε σχεδίου, στα πλαίσια του άρθρου 14 του εν λόγω κανονισμού για τις προπαρασκευαστικές εργασίες που αφορούν τα σχέδια για ιδιωτικές εκτάσεις, εντός συνολικού ορίου 1,2 εκατομμυρίων Ecu.

Άρθρο 2

Η παρούσα απόφαση απευθύνεται στην Ελληνική Δημοκρατία.

Βρυξέλλες, 6 Μαρτίου 1989.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 214 της 22. 7. 1982, σ. 1.

(2) ΕΕ αριθ. L 359 της 28. 12. 1988, σ. 1.

(3) ΕΕ αριθ. L 222 της 13. 8. 1983, σ. 43.

(4) ΕΕ αριθ. L 208 της 2. 8. 1988, σ. 28.